CELEX: 62016CN0183
Language: sk
Date: 2016-03-31 00:00:00
Title: Vec C-183/16 P: Odvolanie podané 31. marca 2016: Tilly-Sabco proti rozsudku Všeobecného súdu (piata komora) zo 14. januára 2016 vo veci T-397/13, Tilly-Sabco/Komisia

13.6.2016   
            
            
               SK
            
            
               Úradný vestník Európskej únie
            
            
               C 211/32
            
         
      Odvolanie podané 31. marca 2016: Tilly-Sabco proti rozsudku Všeobecného súdu (piata komora) zo 14. januára 2016 vo veci T-397/13, Tilly-Sabco/Komisia
      (Vec C-183/16 P)
      (2016/C 211/42)
      Jazyk konania: francúzština
      
         Účastníci konania
      
      
         Odvolateľka: Tilly-Sabco (v zastúpení: R. Milchior, F. Le Roquais, S. Charbonnel, avocats)
      
         Ďalší účastník konania: Európska komisia
      
         Návrhy odvolateľky
      
      
                  —
               
               
                  zrušiť rozsudok Všeobecného súdu zo 14. januára 2016 vo veci T-397/13 okrem časti týkajúcej sa prípustnosti žaloby,
               
            
                  —
               
               
                  rozhodnúť o spore priamo podľa článku 61 štatútu a zrušiť vykonávacie nariadenie Komisie (EU) č. 689/2013 z 18. júla 2013, ktorým sa stanovujú vývozné náhrady za hydinové mäso (1) na nulovú výšku,
               
            
                  —
               
               
                  zaviazať Komisiu na náhradu trov prvostupňového konania, ako aj odvolacieho konania.
               
            
         Odvolacie dôvody a hlavné tvrdenia
      
      Odvolateľka uvádza na podporu svojho odvolania štyri odvolacie dôvody.
      Prvý odvolací dôvod vychádza z nesprávneho výkladu článku 3 ods. 3 nariadenia Európskeho parlamentu a Rady (EU) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (2), ktorého sa dopustil Všeobecný súd. Komisia neumožnila výboru, aby v rámci stanovených lehôt preskúmal všetky podstatné skutočnosti, vrátane sadzieb vývozných náhrad, aby mohol vydať svoje stanovisko k návrhu nariadenia.
      Druhý odvolací dôvod vychádza z nesprávneho výkladu článku 164 ods. 2 nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (3). Odvolateľka predovšetkým tvrdí, že Všeobecný súd nesprávne kvalifikoval vykonávacie nariadenie č. 689/2013 ako „periodický právny nástroj v oblasti poľnohospodárstva“.
      Tretí odvolací dôvod vychádza z neexistencie odôvodnenia alebo nedostatočného odôvodnenia vykonávacieho nariadenia č. 689/2013 a týka sa najmä kvalifikácie ako „bežné nariadenie“ a odôvodnenia zníženia sadzby vývozných náhrad na „nulovú výšku“. Spôsob stanovenia sadzby vývozných náhrad okrem toho nepodlieha súdnej kontrole. Odôvodnenie napadnutého rozsudku týkajúce sa postupného znižovania sadzieb vývozných náhrad je rozporné.
      Štvrtý odvolací dôvod vychádza z porušenia práva alebo zjavne nesprávneho právneho posúdenia, lebo Všeobecný súd riadne nevykonal výklad kritérií článku 164 ods. 3 nariadenia č. 1234/2007. Všeobecný súd totiž v prípade niektorých kritérií potvrdil svojvoľné a neodôvodnené zohľadnenie referenčného obdobia rokov 2009 až 2013 Komisiou, teda extrémne dlhého a relatívne dávneho obdobia, namiesto zohľadnenia roku 2013, ako stanovujú relevantné ustanovenia a najmä článok 164 ods. 3 písm. a) nariadenia č. 1234/2007. Všeobecný súd sa tiež dopustil zjavne nesprávneho posúdenia tým, že sa domnieval, že cenový rozdiel oproti brazílskej hydine nevyžaduje vývozné náhrady, aby sa dosiahla rovnováha na trhu Únie s hydinovým mäsom, ako aj prirodzený vývoj cien a obchodu. Všeobecný súd napokon uznal, že Komisia sa dopustila nesprávneho právneho posúdenia tým, že pred ním uvádzala iné tvrdenia, než predložila Riadiacemu výboru.
      
         (1)  Ú. v. EÚ L 196, 2013, s. 13.
      
         (2)  Ú. v. EÚ L 55, 2011, s. 13.
      
         (3)  Ú. v. EÚ L 299, 2007, s. 1.